be ky fr ru ru cs kk ru ky ru ky ky ky ru ky ky ky ru ky ky ky ru ky ky ky ru ky ky ky ru ky ky ky ru ky ky ru ru
"Аалам", 30.05.08 - 8-бет: Субай-салтаў...•
- Айнура айым, өзүңүз Мадумаровдун жердеши болсоңуз да, Элмира Султановнанын таламын талашып жүргөнүңүздү айтышууда. Жердешиңизди сатып кеттиңизби?
- Чынын айтканда, Адахан Кимсанбаевич өзүле төрага катары калса болмок. Тагдыр, насип ушундай экен. Ал эми команда боюнча сөз кылып жатасыз. "Акжолдун" ичи 2-3кө бөлүнгөн эмес. Керек болсо, Элмира Султановна менен бул багытта сүйлөшкөн эмесмин. Жердешим экени жалган эмес. Бирок, мен Чүйдөн шайландым. Мезгил өткөн сайын ар нерсе өз ыгына келет деп ойлойм.
- Гүлнара Толубаевна, Акүй заказ берээрде көптөгөн депутаттарды көкүтөт турбайбы. Алардын ичинде кимдер бар деп ойлойсуз?
- Гүлнара Дербишова, ЖК депутаты:
"Акүй көкүткүдөй, ортодо талаш нерсе жок"
- Биринчиден, бизди эл шайлап, маселелерибизди ошондой бийик трибунада айткыла деп жөнөткөн. Экинчиден, Акүй көкүткүдөй ортодо талаш нерсе жок. Бизде бардык маселелер сүйлөшүү жолу менен чечилет. Мына мисалы, мага Акүйдөн бир да звонок болгон жок. Курманбек Салиевич кандайдыр бир маселе фракцияда талкууланып, чечилишин жактырат. Бирбирибизге үстөмдүк кылгыдай жаш балдар эмеспиз да, бизди эл депутаты дейт.
- "Акжол" фракциясынын ичинде түндүк-түштүк маселелери күч алууда дешет го?
Турдукан Жумабекова, ЖК депутаты:
"Эл бузарлардын адаты бизде жок"
- Бул таптакыр туура эмес маселе. Андай нерсени силер кайдан угуп жүрөсүңөр? Эгер биздин арабызда кандайдыр бир бөлүнүү болсо, "Акжол" жеңишке жетишалбайт эле. Силер мурдагы төрага менен фракциянын мурдагы жетекчисинин ортосундагы мамилени айтып жатсаңар, ал экөөнүн ортосундагы гана чыр-чатак. Бөлүнүүгө таптакыр тиешеси жок деп айтаар элем.
- Адахан Кимсанбаевичтин жердешисиз. Бирок, ал кишинин кыйын күнүндө колдобой койдуңузбу. Ушул тууралуу сөздөр жүрүп жатат?
Санжарбек Кадыралиев, ЖК депутаты:
"Кимдир бирөөлөр интрига жасап жатышат"
- Мен ал кишини өтө көп колдодум. Ал киши экөөбүздүн ортобузга от жаккысы келип, интрига жасайм дегендер бар. Бирок, биз андайга жол бербейбиз. Саясат дешип, ар нерсени чыгара беришкендери туура эмес. Бул багытта экөөбүз сүйлөшсөк болот эле. Азыр кечирип коюңуз, мен бош эмес элем. Эртең байланышалыбы...
- Өзбек улуттук борборунун жетекчилигине каалооңуз болбосо деле отургузуп коюптур го. Эмне, депутат Махаммаджан Ташалиевичтен эл тажады беле?
Жалаллидин Салахудинов, ЖК депутаты:
"Эл талабына кол шилтеп кеталбайм"
- Өзүңүз билесиз, өзбек улуттук борборунда Махаммаджан Мамасаидов көп жыл иштеди. Ал киши билимин жана турмуштан көргөн тажрыйбасын элине арнады. Жакшы кызматтарды кылганын таналбайбыз. Баягы кан алмашып туруу деген процесс бар го, ошол эле сыяктуу эл ушинтип чечти. Биз элдин талабына кол шилтеп кеталбайбыз.
- Сизди транспорт министрлигин көздөп жатат деген сөздөр чыкты го. Депутаттыктан тажадыңызбы?
Абдирейим Кулбаев, ЖК депутаты:
"Ар кандай ушактарга ишенбегиле"
- Саясатты кайдагы бир негизсиз, жалган жалаа менен ушак-айыңдар иритет. Менин ал жерди көздөгөнүм тууралуу айтылган сөздөрдө кыпындай да чындык жок. Керек болсо, ойлогон да эмесмин. Мындайды көралбастардын кезектеги оюну деп билсеңер болот. Транспорт министри жакшынакай эле иштеп жатпайбы. Ушинтип, божомолдой берген болчу беле...
- Жаңы төраганы колдобой коюпсуз. Бир билгениңиз барбы?
Кабай Карабеков, ЖК депутаты:
- Айтибай Султановичтин талапкерлигин биринчилерден болуп, мен колдоп чыктым. Себеби, бул киши эки жакка тең тегиз. Ортодогу депутат эле. Президент туура чечим кабылдаптыр. Мындан ары деле колдош керек. Албетте, кемчиликтери болот. Анча-мынча тажрыйба жетишпейт бирок, көч барып-барып түзөлөт да, туурабы?